Egholm
Egholm, Egholm Slot, slotsruin, hovedgård og gods sydvest for Skibby i Horns Herred. Egholm kendes fra 1405. Oluf Rosenkrantz og Birgitte Krabbe overtog gården i 1647, og frem til 1806 havde den ejerfællesskab med Krabbesholm. 1831-1921 var den stamhus for slægten Haffner, derefter delt i Egholm Hovedgård (stutteri for fuldblodsaraberheste), Egholm Skovgård og Egholm Møllegård; de har nu atter samme ejer, og godset udgør s.m. Egholm Slot og Frederiksdal 530 ha (2012).
Den nuværende hovedbygning til Egholm Gods er den tidligere forpagterbolig, opført i 1905. Den fredede ældre hovedbygning på et voldsted omgivet af voldgrave er et klassicistisk palæ i to etager med et fremspringende rundt midterparti til havesiden, opført i 1841 for officeren og politikeren Wolfgang Haffner (1810-1887).
I nærheden på selve voldstedet findes rester af flere middelalderlige anlæg. Til det ældste hører teglstensruinen af en romansk, hvælvet pragtbygning, formodentlig opført for Valdemar 2. Sejrs barnebarns søn, grev Jakob af Nørrehalland, der døde i 1309.